钦定古今图书集成/明伦汇编/氏族典/第206卷 > 高仪
## 钦定古今图书集成/明伦汇编/氏族典/第206卷 > 高仪

按《明外史高拱传》：“高仪，字子象，钱塘人。嘉靖二十年
进士，选庶吉士，授编修，升侍讲学士，掌南京翰林院。
召为太常卿，掌国子监事。擢礼部右侍郎，改吏部教
习庶吉士，代高拱为礼部尚书。穆宗即位，诸大典礼
皆仪所酌定。隆庆二年正月，飨太庙，帝将遣代，仪偕
僚属谏，乃亲祀如礼。仪遇事秉礼循法，居职甚称。引”
疾，章六上，卒见留。会御史傅宠以先帝时撰文叩坛
事，劾仪四疏求去。乃加太子少保，驰传归。归二年，用
高拱荐，命以故官侍东宫讲读，掌詹事府。六年诏兼
文渊阁大学士，入阁办事。逾月，帝崩，预顾命。及拱为
张居正所逐，仪已病，太息而已。未几卒。赠太子太保，
谥文端。